**Instants de dones a l’Alta Ribagorça**

Instants de dones a l’Alta Ribagorça és un projecte de fotografia participativa en motiu del 8 de Març, dia de la dona treballadora, amb l’objectiu de donar visibilitat a les realitats de les dones de la comarca a través de fotografies quotidianes fetes per elles mateixes. El fet que es centri en dones que visquin al territori atorga aquest valor afegit de proximitat i de participació comunitària a la iniciativa.

L’Oficina Jove de l’Alta Ribagorça impulsa aquesta iniciativa amb l’objectiu de potenciar la part més artística de les dones i convertir-les en les protagonistes de les seves pròpies històries, fent que es desperti la faceta més expressiva també de les joves i adolescents. La proposta vol oferir a les dones ribagorçanes la possibilitat de compartir les seves mirades, pensaments, veus i vides diàries a través de la fotografia a la vegada que s’atorga protagonisme a allò quotidià.

Per tal de mostrar les diferents realitats recollides a les fotografies, se’n farà difusió en format paper a través d’una exposició a l’aire lliure ubicada a l’exterior de l’Oficina Jove de l’Alta Ribagorça. D’aquesta manera els vianants podran trobar-les de manera casual i establir aquest nexe de comunicació visual amb allò que les dones han volgut explicar.

Tanmateix es contemplarà l’opció de realitzar un recull digital de totes les fotografies presentades i penjar-lo a les xarxes socials de l’Oficina Jove i/o Consell Comarcal.

**Participants**

Podran participar en el recull d’imatges totes les dones a partir de 14 anys residents a la comarca de l’Alta Ribagorça.

**Requisits i característiques**

Les fotografies enviades:

* S’han de presentar en format digital.
* Han de ser originals i inèdites amb una mirada natural i quotidiana.
* Han de respondre a la temàtica en qüestió, al voltant de la commemoració del Dia Internacional de la Dona treballadora:
* Tasca de la Dona com a dona treballadora.
* Lluita feminista, sororitat i respecte a la diversitat.
* La igualtat d’oportunitats i drets.
* Transformació social amb perspectiva de gènere.
* El trencament amb la mirada heteronormativa i androcèntrica .
* Escenes quotidianes del dia a dia de les dones.
* Han de ser inclusives, en cap cas poden tenir contingut discriminatori o ofensiu en cap àmbit (identitat de gènere, expressió de gènere, raça o ètnia, classe social...)
* No s’accepten fotomuntatges o fotografies retocades o alterades digitalment. Es permet l’edició digital de paràmetres de lluminositat, contrast, saturació, to, i balanç de blancs
* Quedaran excloses les fotografies que no compleixin els requisits i/o en les que es donin les circumstàncies següents:
* Aquelles que incloguin contingut de caire racista, sexista, xenòfob, d’apologia a la ltbiqfòbia, el terrorisme, el feixisme o atemptin contra els drets humans o la dignitat de les persones o els animals.
* Aquelles que emprin un llenguatge o simbologia ofensiva i/o insultant.
* Les de culte o pròpies d’una confessió religiosa.
* Les que proposin accions no sostenibles.
* Les que incompleixin algun punt d’aquestes bases.
* La presentació de fotografies es podrà fer:
	+ Emplenant el formulari publicat al web del Consell Comarcal de l’Alta Ribagorça i adjuntant-les al mateix.
	+ Enviant-les al correu electrònic de joventut@altaribagorça.cat juntament amb el full d’inscripció signat (que es podrà descarregar al web del Consell Comarcal de l’Alta Ribagorça).
* Per tenir millor resolució, és aconsellable que les fotografies s’entreguin en format TIIF/JPG sense comprimir, amb dimensions mínimes de 4.000 x 3.000 píxels i resolució mínima de 300dpi.
* Cada dona podrà presentar un màxim de 3 fotografies.
* En l’enviament haurà de constar el nom i cognoms de l’autora (o nom artístic), l’edat i l’explicitació de si vol aparèixer com a autora al peu de la fotografia exposada o mantenir-se en l’anonimat.
* La fotografia ha d’anar acompanyada amb el títol de l’obra.
* Les dones participants assumeixen l’autoria de les seves obres i es comprometen responsablement a no presentar materials fotogràfics sobre els quals no tinguin drets d’ús degudament acreditats. Cap tercera part pot tenir llicència o drets sobre les imatges presentades a l’exposició, essent la propietat intel·lectual de l’autora. Les dones participants es responsabilitzaran que no hi hagi drets de terceres persones i seran responsables de qualsevol reclamació per autoria o plagi.
* L’autora reconeix tenir l’autorització de les persones que es puguin reconèixer a les fotografies, exonerant al Consell Comarcal de l’Alta Ribagorça.
* El període del recull fotogràfic serà del 16 de febrer al 01 de Març del 2022.

**Altres consideracions**

La participació en aquest recull fotogràfic implica l’acceptació de tot l’exposat en aquestes bases. L’organització es reserva el dret a regular qualsevol aspecte no contemplat en aquestes. Qualsevol fotografia que no compleixi els requisits esmentats serà exclosa de l’exposició.

Es farà una exposició oberta a l’exterior de l’Oficina Jove de l’Alta Ribagorça (El Pont de Suert) durant dues setmanes a partir del dia 8 de març, Dia De la Dona Treballadora.